Ursula von der Leyen, la București: "Noi decidem cine vine în Europa, nu reţelele de crimă organizată şi traficanţii"
- Mădălina Sfrijan
- 7 martie 2024, 11:50
În cea de a doua zi a Congresului PPE Ursula vom der Leyen a ținut un discurs în fața celor prezenți. De altfel, marți seara, Adunarea Politică a Partidului Popular European i-a validat înscrierea în competiția pentru un nou mandat.
Ursula von der Leyen și-a încheiat discursul susținut la Congresul PPE. Șefa Comisiei Europene a vorbit despre transferul solicitanţilor de azil către ţările terţe, prevăzut în manifestul PPE adoptat miercuri în unanimitate.
Ursula von der Leyen, discurs în Congresul PPE
Reprezentantul CE a subliniat că europenii decid cine vine în Europa şi în ce condiţii, nu reţelele de contrabandişti şi traficanţii. Prelegerea a fost ținută cu prilejul votului pentru desemnarea ei drept candidată a Partidului Popular European la preşedinţia Comisiei Europene.
"Împreună am livrat prin Pactul privind migraţia şi azilul. Am întărit frontierele europene şi vom continua să facem acest lucru. Ne-am îndeplinit obligaţiile europene în trecut şi o vom face şi pe viitor. Dar noi, europenii, decidem cine vine în Europa şi în ce condiţii, şi nu reţelele de crimă organizată şi traficanţii. ", a afirmat Ursula von der Leyen.
Ce presupune manifestul
Șefa Comisiei Europene a făcut referire la manifestul prezentat în prima zi a Congresului PPE, prin intermediul căreia aceasta a cerut un transfer de solicitanţi de azil către ţări terţe, în faţa presiunii migraţiei.
"Pledăm pentru o schimbare fundamentală a legislaţiei europene în materie de azil. Ne-am angajat să respectăm dreptul fundamental la azil, dar UE, împreună cu statele sale membre, trebuie să aibă dreptul de a decide cui şi unde este acordat. Vom încheia acorduri cu ţări terţe pentru a ne asigura că solicitanţilor de azil li se poate acorda protecţie într-un mod civilizat şi sigur. Vrem să punem în aplicare conceptul de ţări terţe sigure", se arată în manifestul PPE.
Vot pentru Ursula von der Leyen
În urma discursului susținut la București, reprezentanta Comisiei Europene așteaptă votul final. De altfel, Ursula este singurul politician înscris în cursa pentru desemnarea candidatului PPE la preşedinţia Comisiei Europene.
Peste 2.000 de delegați ai partidelor din peste 40 de țări europene s-au reunit la București în această perioadă.